Litteratura rumantscha en rumen

(lr)

Toni Halter, Gion Deplazes, pader Flurin Maissen ed Iso Camartin èn enconuschents scripturs rumantschs. In fatg plitost nunenconuschent è dentant che diversas ovras da quests scripturs èn vegnidas translatadas en rumen. Dapi curt exista er ina versiun rumena dal roman "Cara Laura" da Silvio Camenisch.
Responsabla per la derasaziun da litteratura rumantscha en la Rumenia è Madleina Popescu-Marin da Bucarest. Ella ha doctorà davart la furmaziun dals pleds en la lingua rumena ed è sa spezialisada sin ses linguatg matern e sin il franzos. Tras ses contacts cun Augustin Maissen barmier che ha s'engaschà fermamain per rinforzar la relaziun linguistica-culturala tranter la Rumantschia e la Rumenia, ha dunna Popescu-Marin emprendì rumantsch. II rumantsch è daventà ses champ spezialisà e preferì. Ultra da las ovras translatadas ed edidas dapi passa dus decennis ha ella fatg enconuschenta differentas giadas la scena litterara rumantscha en las revistas da scripturas e scripturs da la Rumenia. Plinavant è ella er commembra da l'Uniun da scriventAs rumantschAs. 
Per sia gronda prestaziun sco translatura da texts rumantschs en rumen e per ses engaschament extraordinari en favur da la lingua e cultura rumantscha è Madleina Popescu-Marin vegnida distinguida il 1999 cun il premi da renconuschientscha da la regenza grischuna. Ils meds finanzials per la pli nova publicaziun, pia "Cara Laura" da Silvio Camenisch, èn vegnids procurads dal "Barat cultural Surselva-Rumenia". Differents sponsurs sco il chantun Grischun, la Lia Rumantscha, la vischnanca burgaisa da Domat e la Quarta Lingua a Turitg han contribuì a questa ediziun.
"Dulcea mea Laura" – quai è il titel rumen da quest cudesch – è cumparida tar la chasa editura Carta Romaneasca a Bucarest. Previsa è ina preschentaziun da l'ovra en Rumenia e forsa er en il chantun Grischun.